
I.

Charakteristika

1. Uvedenie hasičskej jednotky do akcieschopnosti po príchode z miesta zásahu je výkonom služby v organizačnom riadení. Uvedenie hasičskej jednotky do akcieschopnosti nasleduje bezprostredne po návrate z miesta zásahu.

2. Zásah jednotky končí návratom do miesta dislokácie.

II.

Úlohy a postup činnosti

1. Veliteľ hasičskej jednotky hlási príchod na miesto dislokácie príslušnému operačnému stredisku alebo príslušnému miestu, ktoré hasičskú jednotku na zásah  vyslalo; týmto organom taktiež hlási obnovenie akcieschopnosti hasičskej jednotky po zásahu.

2. Veliteľ hasičskej jednotky zabezpečí doplnenie chýbajúcej výstroje, vykonanie opráv, očistenie hasičskej techniky, vecných prostriedkov, obnovenie funkčnosti prostriedkov protiplynovej služby, zdrojov rádiostaníc, svietidiel a podobne. Určí režim regenerácie síl hasičov tak, aby nebola narušená akcieschopnosť hasičskej jednotky. Súčasťou regenerácie hasičov je i osobná hygiena a očista osobných ochranných pracovných prostriedkov.

3. Každý hasič vykoná podrobnú kontrolu svojej výstroje. Straty a poškodenie nahlási veliteľovi hasičskej jednotky.

4. Strojník skontroluje na hasičskej technike
a) očistenie vozidla,

b) doplnenie oleja do motora,

c) doplnenie chladiacej kvapaliny,

d) doplnenie pohonných látok,

e) doplnenie cisterny vodou,

f) doplnenie nádrže penidlom,

g) stav pneumatík,

h) tesnosť nádrží,

i) funkčnosť svetiel, stieračov a signálneho výstražného zariadenia,

j) funkčnosť bŕzd,

k) prepláchnutie čerpadla,

l) prepláchnutie penotvorného zariadenia,

m) odvodnenie čerpadla,

n) výmena poškodenej alebo doplnenie spotrebovanej a chýbajúcej výzbroje,

o) doplnenie ostatných hasiacich látok.
5. Veliteľ hasičskej jednotky, strojník alebo technici odborných služieb vykonajú potrebné záznamy v dokumentoch hasičskej jednotky vrátane záznamu o strate vecných prostriedkov.

III.

Očakávané zvláštnosti

Po príchode z miesta zásahu môže dôjsť k týmto komplikáciám: 

a)  fyzické vyčerpanie a únava hasičov,

b)  zníženie pozornosti vodiča,

c)  potreba opráv hasičskej techniky a vecných prostriedkov,

d)
prípadná potreba vykonania dekontaminácie hasičskej techniky a vecných prostriedkov.

